ΚΑΝΟΝΙΣΜΟΣ (ΕΟΚ) αριθ. 1123/92 ΤΗΣ ΕΠΙΤΡΟΠΗΣ της 30ής Απριλίου 1992 για την τροποποίηση του κανονισμού (ΕΟΚ) αριθ. 1707/90 περί των λεπτομερειών εφαρμογής του κανονισμού (ΕΟΚ) αριθ. 1796/81 στις εισαγωγές μανιταριών καταγωγής τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1943/91 (2), και ιδίως το άρθρο 14 παράγραφος 3 και το άρθρο 15 παράγραφος 4,

τον κανονισμό (ΕΟΚ) αριθ. 1796/81 του Συμβουλίου της 30ής Ιουνίου 1981 για τα μέτρα που εφαρμόζονται κατά την εισαγωγή μανιταριών του είδους Agaricus που υπάγονται στους κωδικούς ΣΟ 0711 90 40, 2003 10 20 και 2003 10 30 (3), όπως τροποποιήθηκε από τον κανονισμό (ΕΟΚ) αριθ. 1122/92 (4), και ιδίως το άρθρο 6,

Εκτιμώντας:

ότι λόγω της τροποποίησης του κανονισμού (ΕΟΚ) αριθ. 1796/81, η ποσότητα των μανιταριών που εισάγεται με απαλλαγή του συμπληρωματικού ποσού που αναφέρεται στο άρθρο 2 του προαναφερθέντος κανονισμού έχει προσαρμοστεί για να ληφθούν υπόψη οι εισαγόμενες ποσότητες προσωρινά διατηρημένων μανιταριών- ότι πρέπει, κατά συνέπεια, να προσαρμοστεί η κατανομή της ποσότητας αυτής μεταξύ των προμηθευτριών χωρών-

ότι η τροποποίηση της συνολικής ποσότητας συνεπάγεται επίσης τροποποίηση των ποσοτήτων που παρέχονται στους κατά παράδοση εισαγωγείς, καθώς και στους νέους εισαγωγείς- ότι, προκειμένου να αποφευχθούν οι υπερβολικές αιτήσεις εκ μέρους των νέων εισαγωγέων, είναι αναγκαίο να περιοριστεί ο αριθμός των αιτήσεων ανά συναλλασσόμενο-

ότι ο καθορισμός ενός ενιαίου ποσοστού μείωσης σε περίπτωση υπέρβασης της διαθέσιμης ποσότητας συνεπάγεται την παύση της έκδοσης πιστοποιητικών εισαγωγής- ότι θα πρέπει να διευκρινιστεί η αρμοδιότητα της Επιτροπής ως προς αυτό-

ότι οι ποσότητες που αποδίδονται στην Πολωνία με βάση τον παρόντα κανονισμό είναι ίσες προς τις δασμολογικές ποσοστώσεις με μειωμένο δασμό που προβλέπονται στη συμφωνία σύνδεσης με τη χώρα αυτή για τα εν λόγω μανιτάρια- ότι θα πρέπει, επομένως, να αναφέρεται στο πιστοποιητικό εισαγωγής ότι εφαρμόζεται ο μειωμένος δασμός και να προβλεφθούν οι διατάξεις για τη διασφάλιση της καταγωγής του προϊόντος κατά τη θέση σε ελεύθερη κυκλοφορία-

ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 1707/90 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1989/91 (6)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με Βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1707/90 τροποποιείται ως εξής:

1. Το άρθρο αντικαθίσταται από το ακόλουθο κείμενο:

"Άρθρο 1

Η θέση σε ελεύθερη κυκλοφορία στην Κοινότητα των μανιταριών του είδους Agaricus spp. που υπάγονται στους κωδικούς ΣΟ ex 0711 90 50, 2003 10 20 και 2003 10 30, με απαλλαγή συμπληρωματικού ποσού, στο πλαίσιο της συνολικής ποσότητας που προσδιορίζεται στο άρθρο 3 του κανονισμού (ΕΟΚ) αριθ. 1796/81, διενεργείται σύμφωνα με τις λεπτομέρειες εφαρμογής που αναφέρονται στον παρόντα κανονισμό."

2. Το άρθρο 2 καταργείται.

3. Στο άρθρο 4, προστίθεται η ακόλουθη παράγραφος 3:

"3. Τα προϊόντα καταγωγής Πολωνίας τίθενται σε ελεύθερη κυκλοφορία κατόπιν υποβολής του πιστοποιητικού EUR. 1, το οποίο εκδίδεται από τις αρμόδιες αρχές της Πολωνίας σύμφωνα με το πρωτόκολλο αριθ. 4 της προσωρινής συμφωνίας."

4. Στο άρθρο 5:

- η παράγραφος 4 αντικαθίσταται από το ακόλουθο κείμενο:

"4. Η συνολική ποσότητα που αναφέρεται στο άρθρο 1 παρέχεται:

α) μέχρι ποσοστού 80 % στους συναλλασσόμενους που έχουν λάβει πιστοποιητικά εισαγωγής για τα ίδια προϊόντα κατά τη διάρκεια των τριών προηγούμενων "ημερολογιακών" ετών-

β) μέχρι ποσοστού 20 % στους συναλλασόμενους που δεν πληρούν τον όρο που τίθεται στο στοιχείο α).

Ωστόσο, στην περίπτωση που η ποσότητα που αναφέρεται στο στοιχείο α) ή β) δεν αποτελεί ή αποτελεί μόνο εν μέρει αντικείμενο αιτήσεων, ο διαθέσιμος όγκος παρέχεται στις αιτήσεις που έχουν υποβληθεί από την άλλη ομάδα συναλλασσόμενων. Η παραχώρηση αυτή πραγματοποιείται το αργότερο στις 31 Οκτωβρίου του τρέχοντος έτους."-

- η παράγραφος 5 αντικαθίσταται από το ακόλουθο κείμενο:

"5. α) Καμία αίτηση πιστοποιητικού που έχει υποβληθεί από συναλλασσόμενο που αναφέρεται στην παράγραφο 4 στοιχείο δεν μπορεί να αφορά, ανά εξάμηνο, ποσότητα ανώτερη του 60 % του μέσου όρου της ετήσιας ποσότητας των πιστοποιητικών εισαγωγής, που έχουν χορηγηθεί στον ίδιο συναλλασόμενο κατά τη διάρκεια των τριών προηγούμενων "ημερολογιακών" ετών-

β) ο συναλλασόμενος που αναφέρεται στην παράγραφο 4 στοιχείο β) δεν μπορεί να υποβάλει περισσότερες από δύο αιτήσεις ανά εξάμηνο. Οι αιτήσεις αυτές δεν μπορούν να αφορούν ποσότητα ανώτερη του 8 % της διαθέσιμης ποσότητας που αναφέρεται στο εν λόγω στοιχείο β).

Στην αίτηση πιστοποιητικού εισαγωγής, ο συναλλασσόμενος υποχρεούται να αναφέρει στο σημείο 16 αν πρόκειται για κονσέρβες μανιταριών ή για προσωρινά διατηρημένα μανιτάρια, αναφέροντας τον κωδικό ΣΟ ή Taric.",

- η παράγραφος 8 αντικαθίσταται από το ακόλουθο κείμενο:

"8. Αν οι ζητηθείσες ποσότητες υπερβαίνουν τη διαθέσιμη ποσότητα, η Επιτροπή ορίζει ένα ενιαίο ποσοστό μείωσης για τις εν λόγω αιτήσεις και αναστέλλει την έκδοση πιστοποιητικών για τις περαιτέρω αιτήσεις."

5. Παρεμβάλλεται το ακόλουθο άρθρο 7α:

"Άρθρο 7α

Όταν η χώρα καταγωγής είναι η Πολωνία, τα πιστοποιητικά εισαγωγής που εκδίδονται σύμφωνα με τους όρους του παρόντος κανονισμού περιέχουν στην θέση 24 και μία από τις ακόλουθες ενδείξεις:

- Acuerdo Polonia: Derechos de aduana reducidos tal como preve el Acuerdo - Aftale Polen: Toldsat nedsat som fastsat i aftalen - Abkommen Polen: Im Abkommen vorgesehene ermaessigte Zollsaetze - Συμφωνία με την Πολωνία: Μειωμένοι δασμοί όπως προβλέπονται στη συμφωνία - Agreement Poland: Reduced customs duties as provided for in the agreement - Accord Pologne: Droits de douane reduits comme prevu dans l'accord - Accordo Polonia: Diritti doganali ridotti come previsto nell'accordo - Overeenkomst Polen: Verlaagde douanerechten zoals voorzien in de overeenkomst - Acordo Polonia: Direitos aduaneiros reduzidos como previsto no acordo.".

6. Το παράρτημα Ι αντικαθίσταται από το ακόλουθο κείμενο:

"ΠΑΡΑΡΤΗΜΑ Ι

Κατανομή της ποσότητας που καθορίζεται στο άρθρο 3 του κανονισμού (ΕΟΚ) αριθ. 1796/81 σε στραγγισμένο καθαρό βάρος

(σε τόνους)

Προμηθεύτρια χώρα 1992 1993 1994 1995 από το 1996 Πολωνία 28 840 29 680 31 080 32 480 33 880 Κίνα 22 640 22 640 22 640 22 640 22 640 Νότια Κορέα 250 250 250 250 250 Ταϊβάν 1 100 1 100 1 100 1 100 1 100 Άλλες 3 790 3 790 3 790 3 790 3 790 Αποθεματικό 1 000 1 000 1 000 1 000 1 000"

7. Καταργείται το παράρτημα ΙΙ.

Άρθρο 2

Ο παρών κανονισμός αρχίζει να ισχύει την 1 Μαΐου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1. (2) ΕΕ αριθ. L 175 της 4. 7. 1991, σ. 1. (3) ΕΕ αριθ. L 183 της 4. 7. 1981, σ. 1. (4) Βλέπε σελίδα 98 της παρούσας Επίσημης Εφημερίδας. (5) ΕΕ αριθ. L 158 της 23. 6. 1990, σ. 34. (6) ΕΕ αριθ. L 178 της 6. 7. 1991, σ. 26.